अगले महीने मिलेंगे भारत-पाक के विदेश सचिव  
भारत और पाकिस्तान के विदेश सचिव अगले महीने की शुरुआत में दक्षेस मंत्रिपरिषद की भूटान में होने वाली बैठक से इतर मुलाकात करेंगे।
भारत और पाकिस्तान के विदेश सचिव अगले महीने की शुरुआत में दक्षेस मंत्रिपरिषद की भूटान में होने वाली बैठक से इतर मुलाकात करेंगे ताकि रूकी हुई शांति प्रक्रिया को आगे बढ़ाया जा सके।  पाकिस्तान सरकार के सूत्रों ने बताया कि विदेश मंत्री शाह महमूद कुरैशी के नई दिल्ली दौरे के लिए भारत के आमंत्रण पर फैसला फरवरी में थिंपू में होने वाली विदेश सचिवों की मुलाकात के आकलन के बाद किया जाएगा। शनिवार को दोपहर बाद जारी एक संक्षिप्त बयान में विदेश कार्यालय के प्रवक्ता अब्दुल बासित ने कहा कि दोनों देशों के विदेश सचिव दक्षेस की स्थायी समिति की बैठक से इतर मुलाकात करेंगे। गौरतलब है कि दक्षेस की स्थायी समिति की बैठक 6-7 फरवरी को भूटान की राजधानी थिंपू में होगी। हालांकि बयान में कोई और जानकारी नहीं दी गई।